Návrh 

na  zmenu  úlohy B. 1  uznesenia  vlády Slovenskej  republiky č. 18 z 9. januára  2008 prijatého k návrhu  plánu opatrení  Slovenskej republiky  pre  prípad  vzniku udalostí podliehajúcich  Medzinárodným  zdravotným  predpisom (2005) schváleným Svetovou zdravotníckou organizáciou a zrušenie úlohy č. 4 v mesiaci marec z Plánu legislatívnych úloh vlády Slovenskej republiky na rok 2009

Vláda Slovenskej republiky dňa 9. januára 2008 schválila uznesením č. 18 návrh plánu opatrení Slovenskej republiky pre prípad vzniku udalostí podliehajúcich Medzinárodným zdravotným predpisom (2005), schváleným Svetovou zdravotníckou organizáciou. V bode B. 1 uznesenia  sa uložilo ministrovi zdravotníctva v spolupráci s podpredsedom vlády a  ministrom vnútra, ministrom obrany, ministrom dopravy, pôšt a telekomunikácií a ministerkou pôdohospodárstva v súlade s plánom opatrení Slovenskej republiky pre prípad vzniku udalostí podliehajúcich Medzinárodným zdravotným predpisom (2005) predložiť na rokovanie vlády všeobecne záväzný právny predpis (nariadenie vlády) na ustanovenie zodpovedností, úloh, povinností a mechanizmov činnosti rezortov pri vzniku udalosti podliehajúcej medzinárodným zdravotným predpisom v termíne do 31. mája 2008. 
	Praktické skúsenosti pri implementácii Medzinárodných zdravotných predpisov (2005) do právneho poriadku SR a medzirezortný charakter uvedeného materiálu ukázal, že pôvodný termín splnenia uznesenia vlády č. 18 z 9. januára 2008 k návrhu plánu opatrení SR pre prípad vzniku udalostí, podliehajúcich Medzinárodným zdravotným predpisom (2005) schváleným Svetovou zdravotníckou organizáciou nepostačoval na vykonanie komplexnej analýzy implementácie Medzinárodných zdravotných predpisov (2005) do národnej legislatívy. Z tohto dôvodu bol predseda vlády Slovenskej republiky požiadaný o predlženie termínu splnenia uznesenia vlády do 31. 3. 2009.
	Predseda vlády Slovenskej republiky listom K č. sp.: 5317/-2/2008/KPV OSV zo dňa 4. júla 2008 povolil odklad plnenia uvedenej úlohy do 31. marca 2009.
Na základe Harmonogramu zabezpečovania ochrany zdravia obyvateľstva proti nebezpečným prenosným ochoreniam na roky 2008 – 2010, ktorý je súčasťou schváleného Plánu opatrení, bola zriadená Medzirezortná pracovná skupina na analýzu všeobecne záväzných právnych predpisov na ustanovenie zodpovednosti, úloh, povinností a mechanizmov činností rezortov pri vzniku udalostí podliehajúcich medzinárodným zdravotným predpisom, ktorá je zložená zo zástupcov Ministerstva zdravotníctva SR, Ministerstva vnútra SR, Ministerstva dopravy, pôšt a telekomunikácií SR, Ministerstva obrany SR a Ministerstva pôdohospodárstva SR.

Po vykonaní komplexnej analýzy Medzirezortná pracovná skupina konštatovala, že úplná implementácia Medzinárodných zdravotných predpisov (2005) do právneho poriadku Slovenskej republiky ako aj bezproblémový postup pri realizácií opatrení vyplývajúcich z Medzinárodných zdravotných predpisov (2005) si vyžaduje použitie vyššej právnej normy, ako je nariadenie vlády. 

Na základe uvedených skutočností Medzirezortná pracovná skupina dospela k záveru novelizovať zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov a zákon NR SR č. 42/1994 Z. z. o civilnej ochrane obyvateľstva v znení neskorších predpisov.
	Dôvodom novelizácie citovaných zákonov je najmä potreba ich vzájomnej previazanosti a tým aj previazanosti zákona č. 355/2007 Z. z. o ochrane podpore a rozvoji verejného zdravia a o zmene a doplnení niektorých zákonov na zákon č. 387/2002 Z. z. o riadení štátu v krízových situáciách mimo času vojny a vojnového stavu.
	Podľa zákona č. 387/2002 Z. z. o riadení štátu v krízových situáciách mimo času vojny a vojnového stavu na riešenie krízovej situácie možno vyhlásiť výnimočný stav, núdzový stav alebo mimoriadnu situáciu. Mimoriadnu situácia definuje zákon č. 42/1994 Z. z. o civilnej ochrane obyvateľstva ako „obdobie ohrozenia alebo obdobie pôsobenia následkov mimoriadnej udalosti na život, zdravie alebo majetok; počas nej sa vykonávajú opatrenia na záchranu života, zdravia alebo majetku, na znižovanie rizík ohrozenia alebo činnosti nevyhnutné na zamedzenie šírenia a pôsobenia následkov mimoriadnej udalosti“. Definícia mimoriadnej udalosti v zákone č. 42/1994 Z. z. však nezahŕňa mimoriadnu udalosť definovanú v zákone č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov, resp. mimoriadnu udalosť, ktorá v zmysle medzinárodných zdravotných predpisov predstavuje „núdzový stav verejného zdravia medzinárodného dosahu“, v dôsledku čoho na takéto udalosti nemožno aplikovať ustanovenia zákona č. 42/1994 Z. z. o civilnej ochrane obyvateľstva o vyhlasovaní mimoriadnej situácie a z uvedeného dôvodu ani ustanovenia upravujúce úlohy a opatrenia po vyhlásení mimoriadnej situácie.
		Vzhľadom na vyššie uvedené a s prihliadnutím na potrebu zosúladenia a prepojenia právnych predpisov niekoľkých rezortov navrhujeme zmeniť úlohu B.1. z uznesenia vlády SR č. 18 z 9. januára 2008 a predĺžiť termín splnenia na 31.12.2010.
 
	Medzirezortná pracovná skupina dospela k vyššie uvedenému záveru až po schválení Plánu legislatívnych úloh vlády Slovenskej republiky na rok 2009 (schváleného uznesením vlády Slovenskej republiky č. 17 zo 14. januára 2009) preto súčasne s návrhom na zmenu úlohy uznesenia vlády navrhujeme zrušiť úlohu č. 4 v mesiaci marec z Plánu legislatívnych úloh vlády Slovenskej republiky na rok 2009.